DA Den Europæiske Unions Tidende C 167/18

Meddelelse om den fritagelse for antidumpingtold på importen af glyphosat afsendt fra Taiwan, som et selskab i Taiwan blev indrømmet

(2006/C 167/06)

Kommissionen offentliggjorde i august 2005 en meddelelse (1) (»meddelelsen«), hvori den underrettede de berørte parter om de oplysninger, den havde modtaget om et taiwansk selskab, der blev indrømmet fritagelse for de antidumpingforanstaltninger, der i 2002 blev udvidet til også at omfatte glyphosat afsendt fra Taiwan. Efter offentliggørelsen af meddelelsen er det pågældende selskabs fritagelse blevet undersøgt, og der er draget følgende konklusioner.

A. PROCEDURE

1. Vare og gældende foranstaltninger

Den pågældende vare er glyphosat henhørende under jf. KN-kode ex 2931 00 95 og ex 3808 30 27.

Rådet indførte ved forordning (EF) nr. 368/1998 (2) endelige antidumpingforanstaltninger på importen af glyphosat med oprindelse i Folkerepublikken Kina (»Kina«). Efter en omgåelsesundersøgelse i henhold til artikel 13 i Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (3) (»grundforordningen«), udvidede Rådet i januar 2002 ved forordning (EF) nr. 163/2002 (4) tolden på importen af glyphosat med oprindelse i Kina til også at omfatte importen af glyphosat afsendt fra Malaysia og Taiwan (uanset om det er angivet som havende oprindelse i Malaysia eller Taiwan), med undtagelse af de varer, der fremstilles af Sinon Corporation i Taiwan og et bestemt navngivent selskab i Malaysia.

Efter undersøgelserne i henhold til artikel 11, stk. 2 og 3, i grundforordningen indførte Rådet ved forordning (EF) nr. 1683/2004 (5) en endelig antidumpingtold på importen af glyphosat med oprindelse i Kina og udvidede denne told til importen af glyphosat afsendt fra Malaysia og Taiwan (uanset om det er angivet som havende oprindelse i Malaysia eller Taiwan), med undtagelse af varer fremstillet af Sinon Corporation i Taiwan og et bestemt navngivent selskab i Malaysia.

2. Meddelelsens anvendelsesområde

De oplysninger, Kommissionen modtog i en rapport fra et førende firma, der er specialiseret i at levere virksomhedsoplysninger, bl.a. om aktieposter, viste, at der muligvis var en forbindelse mellem Sinon Corporation og et andet taiwansk selskab (»det andet taiwanske selskab«), hvilket i bekræftende fald kunne betyde, at fritagelsen skulle have været trukket tilbage.

Med meddelelsen blev der indledt en undersøgelse for at fastslå, om Sinon Corporation, da fritagelsen blev indrømmet, opfyldte alle betingelserne for at blive fritaget for de foranstaltninger, der var blevet udvidet til også at omfatte importen af glyphosat afsendt fra Taiwan, og om selskabet i givet fald fortsat opfyldte de pågældende betingelser.

3. Undersøgelsesperioden

Undersøgelsen omfattede perioden fra den 1. juli 2004 til den 30. juni 2005 (»undersøgelsesperioden«). Der blev indsamlet oplysninger fra 2000 og frem til undersøgelsesperioden for at undersøge eventuelle ændringer i handelsmønstret.

4. Undersøgelsen

Kommissionen sendte en kopi af meddelelsen til de taiwanske myndigheder for at give dem mulighed for at fremsætte bemærkninger og forelægge oplysninger med henblik på undersøgelsen.

Der blev sendt spørgeskemaer til Sinon Corporation og det andet taiwanske selskab. Sinon Corporation besvarede alle spørgsmålene, mens det andet taiwanske selskab kun besvarede en del af spørgsmålene. Oplysningerne fra Sinon Corporation blev kontrolleret hos selskabet i Taiwan.

Kommissionen modtog også skriftlige bemærkninger fra European Glyphosate Association (EGA), som repræsenterer producenter af glyphosat i Fællesskabet.

B. RESULTATERNE AF UNDERSØGELSEN

1. Forbindelse mellem selskaberne

Under undersøgelsen blev alle oplysninger om en mulig forbindelse mellem Sinon Corporation og det andet taiwanske selskab kontrolleret, efter behov ajourført og undersøgt.

Det firma, der er specialiseret i at levere virksomhedsoplysninger, blev bedt om en ajourført rapport. Modsat den første rapport viste den nye rapport ikke, at der var nogen forbindelse mellem Sinon Corporation og det andet taiwanske selskab. Firmaet erklærede, at de tidligere oplysninger havde været unøjagtige, og at der, for så vidt angår forbindelsen mellem Sinon Corporation og det andet taiwanske selskab, udelukkende var tale om en forbindelse mellem leverandør og kunde.

Undersøgelsen bekræftede, at Sinon Corporation og det andet taiwanske selskab både aktuelt og tidligere har leveret varer til og købt varer af hinanden. Det blev fastslået, at der var tale om et gammelt og stadig eksisterende nært samarbejde mellem de to selskaber. De forelagte oplysninger, undersøgelsen og den kontrol, der blev foretaget som led i undersøgelsen, tilvejebragte imidlertid ingen beviser for, at der var nogen forbindelse mellem de to selskaber ud over forbindelsen mellem leverandør og kunde.

2. Fremstilling og levering af glyphosat

Det fremgår af de oplysninger, der blev forelagt og kontrolleret som led i undersøgelsen, at der er beviser for, at Sinon Corporation fortsat fremstiller tilstrækkelige mængder af glyphosat til at klare leverancen til Fællesskabet. Det blev fastslået, at selskabet har øget sin produktionskapacitet for det pågældende produkt ved at omlægge en produktionslinje, hvor der tidligere blev fremstillet et andet produkt. Undersøgelsen viste også, at Sinon Corporation fremstillede al den glyphosat, som selskabet sendte til Fællesskabet. Kommissionen mener derfor, at Sinon Corporation fortsat opfylder alle betingelserne for at være fritaget for de foranstaltninger, der var blevet udvidet til også at omfatte importen af glyphosat afsendt fra Taiwan.

3. Konklusioner

På grundlag af ovenstående konkluderer Kommissionen, at der ikke findes nogen beviser for, at betingelserne for fritagelsen ikke var opfyldt på det tidspunkt, hvor fritagelsen blev indrømmet, da der ikke findes nogen beviser for en forbindelse mellem Sinon Corporation og det andet taiwanske selskab ud over forbindelsen mellem leverandør og kunde. Det fastslås desuden, at betingelserne for fritagelsen fortsat er opfyldt, da undersøgelsen viste, at Sinon Corporation fremstillede al den glyphosat, som selskabet sendte til Fællesskabet.

De berørte parter er blevet underrettet om resultaterne og konklusionerne af denne undersøgelse og har haft mulighed for at fremsætte bemærkninger hertil. Der er ikke modtaget nogen bemærkninger.

C. AFSLUTNING AF UNDERSØGELSEN

På baggrund af ovenstående afsluttes den igangværende undersøgelse hermed, idet den fritagelse for antidumpingtold på importen af glyphosat afsendt fra Taiwan, som Sinon Corporation blev indrømmet, forbliver i kraft uændret.

Skulle det senere hen vise sig, at nogen af de materielle oplysninger, som de berørte parter har forelagt som led i undersøgelsen, er unøjagtige, kan der foretages en yderligere undersøgelse for at fastslå, om konklusionerne ovenfor bør tages op til fornyet overvejelse.

(1) EUT C 200 af 17.8.2005, s. 3.

(2) EFT L 47 af 18.2.1998, s. 1. Senest ændret ved forordning (EF) nr. 1086/2000 (EFT L 124 af 25.5.2000, s. 1).

(3) EFT L 56 af 6.3.1996, s. 1. Senest ændret ved forordning (EF) nr. 2117/2005 (EUT L 340 af 23.12.2005, s. 17).

(4) EFT L 30 af 31.1.2002, s. 1.

(5) EUT L 303 af 30.9.2004, s. 1.